## La Generalitat obri un carril del nou pas sobre el barranc del Murtal a Godelleta i continua la reconstrucció de les vies danyades per la riuada

*** Ja es permet la circulació en el pas sobre el barranc en el carrer Lugo de Godelleta
* La reconstrucció dels dos passos afectats compta amb una inversió de 3,2 milions d’euros**

La Conselleria de Medi Ambient, Infraestructures i Territori ha obert al trànsit un dels carrils de circulació sobre la nova estructura per a salvar el barranc del Murtal en el municipi de Godelleta. D’esta manera, es facilita la circulació mentres avancen els treballs de reconstrucció dels dos passos de connexió que van ser destruïts per la riuada del passat mes d’octubre. Estes infraestructures comunicaven les urbanitzacions de la zona i facilitaven l’accés a la xarxa de carreteres.

La directora general d’Infraestructures Viàries, María José Martínez Ruzafa, ha explicat que l’obertura d’este carril s’ha dut a terme després de completar les fases de la construcció de l’obra de pas sobre el barranc i pavimentació, “amb la finalitat de millorar la circulació i comunicació dels veïns. Els treballs restants, com la rematada de baranes i sistemes de contenció, es realitzaran de manera compatible amb el trànsit obert”.

Després d’esta intervenció, la circulació dels vehicles es distribuirà entre dos passos diferents, de manera que en el sentit cap a Torrent el trànsit continuarà pel pas provisional original situat aigües amunt, mentres que el sentit contrari cap a Calicanto/Godelleta es farà per l’estructura ja reconstruïda.

D’altra banda, la directora general ha detallat que la segona infraestructura afectada, que dona continuïtat al carrer Torrent i va ser demolida després de patir danys severs, “avança en el seu procés de recuperació”. Actualment, s’estan executant les fonamentacions, posteriorment es procedirà a la construcció dels estreps i tauler i, finalment, s’instal·laran les proteccions, sistemes de contenció, esculleres de protecció del llit i la urbanització complementària.

Les obres de Godelleta formen part del pla de recuperació de carreteres, ponts i passarel·les de titularitat municipal que ha assumit la Generalitat i compten amb una inversió de 3,2 de milions d’euros.

**Pla de recuperació**

Les actuacions del pla ‘Recuperem València’ s’han anat iniciant després que la Generalitat haja assumit les competències necessàries per a dur a terme obres de rehabilitació en més d’una vintena de localitats afectades, a causa de les dificultats dels municipis per a assumir els treballs i la necessitat de realitzar-los com més prompte millor.

Després de l’acord de la Conselleria de Medi Ambient, Infraestructures i Territori amb el Ministeri de Transports i Mobilitat Sostenible, la Generalitat va assumir la reconstrucció de mig centenar d’infraestructures de competència municipal.

Fecha: 09/05/2025